VENDIM

Nr. 76, datë 31.5.2019

MBI FILLIMIN E PROCEDURËS PËR MIRATIMIN E “RREGULLORES MBI SISTEMIN E NJËSUAR TË LLOGARIVE PËR SHOQËRITË E RREGULLUARA NË SEKTORIN E GAZIT NATYROR, PËRFSHIRË AUDITIMIN E LLOGARIVE’’
Në mbështetje të nenit 16, të ligjit nr. 43/2015 “Për sektorin e energjisë elektrike”, i ndryshuar, nenit 16, pika 14, të ligjit nr. 102/2015 “Për sektorin e gazit natyror”, si dhe nenit 19, pika 1, germa “f”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë, në mbledhjen e tij të datës 31.5.2019, mbasi shqyrtoi relacionin e përgatitur nga drejtoritë teknike, për miratimin e “Rregullores mbi sistemin e njësuar të llogarive në sektorin e gazit natyror”, përfshirë auditimin e llogarive,
konstatoi se: 

- ERE ka autoritetin për miratimin e rregullores mbi sistemin e njësuar të llogarive në sektorin e gazit natyror mbështetur në nenin 16, pika 14, të ligjit nr. 102/2015 “Për sektorin e gazit natyror”, i ndryshuar, duke mbajtur në konsideratë parimet e shprehura në:

- nenin 32, të ligjit nr. 102/2015 “Për sektorin e gazit natyror”, i ndryshuar, ku parashikohet se, ERE miraton metodologjinë dhe përcakton tarifat për aksesin në rrjetin e transmetimit dhe të shpërndarjes, tarifat e lidhjes me rrjetin e transmetimit ose të shpërndarjes, tarifat për aksesin në hapësirat e depozitimit dhe impiantet e GNL-së dhe tarifat e furnizimit për klientët fundorë që furnizohen në bazë të detyrimit të shërbimit publik.

- nenin 31 të ligjit nr. 102/2015 “Për sektorin e gazit natyror”, i ndryshuar, ku parashikohet se ERE, në kryerjen e funksioneve të saj, ka të drejtën e aksesit në të dhënat dhe dokumentacionin financiar të shoqërive të gazit natyror, sipas përcaktimeve të nenit 30 të këtij ligji. 

- nenin 30, të ligjit nr. 102/2015 “Për sektorin e gazit natyror”, i ndryshuar, ku përshkruhet metoda e mbajtjes së llogarive dhe përgatitjes së pasqyrave financiare të subjekteve të rregulluara.
- ERE në konsulencë me USAID, ka përgatitur draft-Rregulloren mbi sistemin e njësuar të llogarive për shoqëritë e rregulluara në sektorin e gazit natyror, përfshirë auditimin e llogarive.
- Rregullorja e propozuar, paraqitet e strukturuar në 17 nene dhe një shtojcë e cila përmban listën e llogarive të ndara sipas ativiteteve të licencuara dhe do të shërbejë si udhëzues i mbajtjes së llogarive nga të licencuarit në sektorin e gazit natyror me qëllim ushtrimin nga ERE të detyrës së kontrollit, monitorimit dhe auditimit të llogarive të shoqërive që ushtrojnë aktivitetin në sektorin e gazit natyror.

- Shtojca 1 e rregullores, është hartuar duke bërë një ndarje të llogarive sipas veprimtarive të licencuara, dhe duke i përshtatur këto llogari me klasat e zërave të “Pasqyrave të pozicionit financiar” që aktualisht përdoren në listën e njësuar të llogarive për sektorin e energjisë elektrike.

Kjo rregullore synon të sigurojë:

- Një sistem të qëndrueshëm dhe të njëjtë të mbajtjes së llogarive për vlerësimin e investimeve dhe metodologjitë e miratimit të tarifave që zbatohen nga ERE,

- Uniformitetin në raportimin mbi kostot, të ardhurat dhe investimet nga shoqëritë e rregulluara

- Thjeshtëzimin e përpunimit dhe analizimit të elementëve të kostos dhe të ardhurave që përdoren për përcaktimin e kërkesës për të ardhurat e kërkuara të arsyeshme të shoqërive të rregulluara gjatë procesit të aplikimit të tarifave dhe vlerësimit të investimeve.

Kjo rregullore do të shërbejë si bazë për kontrollet, monitorimet dhe auditimet e llogarive, të shoqërive që ushtrojnë aktivitetin në sektorin e gazit natyror, nga ana e ERE-s. 
- Rregullorja ofron kuadrin e nevojshëm, për: 

- llogaritjen e kostove dhe të ardhurave operative,

- amortizimin, dhe

- normën e kthimit mbi bazën e rregulluar të aseteve. 

- Rregullorja mbi sistemin e njësuar të llogarive për shoqëritë e rregulluara në Sektorin e Gazit Natyror është përgatitur bazuar në:

- praktikat më të mira rregullatore dhe kontabile,

- legjislacionin përkatës për kontabilitetin në Shqipëri, si dhe

- strukturat e llogarive në përdorim nga ERE për sektorin e energjisë elektrike.
Rregullorja e propozuar dhe shtojca 1 që përmban listën e njësuar të llogarive, është përshtatur me listën e njësuar të llogarive të sektorit të energjisë elektrike miratuar me vendimin nr. 244, datë 26.11.2018 të Bordit të ERE-s, dhe do të kosultohet me kompanitë e rregulluara dhe grupet e interesit, për një sistem sa më identifikues në sektorin e gazit natyror.
Për gjithë sa më sipër Bordi i ERE-s,

VENDOSI :
1. Fillimin e procedurës për miratimin e “Rregullores mbi sistemin e njësuar të llogarive për shoqëritë e rregulluara në sektorin e gazit natyror, përfshirë auditimin e llogarive”.

2. Drejtoria Juridike dhe e Mbrojtjes së Konsumatorit të njoftojë palët e interesit për vendimin e Bordit të ERE-s.

Ky vendim hyn në fuqi menjëherë.

Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

